Igrexa de Santa María Salomé de Santiago de Compostela

A igrexa de Santa María Salomé é un templo católico construído orixinariamente no século XII situado en Santiago de Compostela. Considérase a única igrexa dedicada a santa Salomé, nai do apóstolo Santiago. Descrición A igrexa foi construída orixinariamente baixo o impulso do bispo Diego Xelmírez no primeiro terzo do século XII. Desa época existen aínda algúns vestixios, como o pórtico románico, no que destaca o motivo central dunha imaxe da adoración do neno. Do período gótico destacan principalmente dúas capelas situadas ao lado da nave principal, ao lado da epístola. A primeira destas capelas, máis preto da cabeceira, está dedicada á Virxe María. Segundo o investigador Caamaño, os seus fundadores e patrocinadores foron Lope de Losada e Teresa Gómez Mosquera; existen rexistros do acordo entre Dona Teresa e Sadornín Fernández sobre certos detalles sobre a capela, datados o 2 de maio de 1578. A capela contigua é da mesma época e, como a de Nosa Señora, é de planta rectangular e bóveda, alzada sobre mísulas, con cinco chaves e o mesmo tipo de arco de acceso. Lixeiramente posterior, o alpendre foi construído no inicio do século XVI. O adro ten un arco gótico á fronte e arcos de medio punto nos lados. Alén da profusión de detalles propios da devoción mariana, os estudosos citan tamén como elemento interesante na igrexa a torre barroca, finalizada no século XVIII. Por causa dos seus trazos vigorosos, segundo Ramón Otero Pedrayo, a igrexa de Santa María Salomé foi «comparada a unha moza aldeá garrida e piadosa nun paseo das damas aristocráticas.» Tras unhas investigacións descubriuse que esta igrexa formaba parte dun claustro gótico que agora o delimitan a igrexa, as casas parroquiais e as tendas da rúa Nova.[Cómpre referencia] Véxase tamén Bibliografía Ligazóns externas Patrimonio Galego Centro Virtual Cervantes(en castelán) "Iglesia románica de Santa María de Salomé en Santiago de Compostela" (en castelán). www.arteguias.com. Consultado o 1/8/2013. "Compostela tiempo libre. La iglesia de Santa María de Salomé". Magazine Araguaney (en castelán). 1/1/2009. Consultado o 1/8/2013.